חלל עמוק 9 (תחנת חלל)

חלל עמוק 9 (באנגלית: Deep Space Nine; או בקיצור: DS9), הידועה גם בשם טרוק נור (באנגלית: Terok Nor) היא תחנת חלל פיקטיבית והיא המקום האפונימי המרכזי בעלילת סדרת הטלוויזיה המדע בדיונית "מסע בין כוכבים: חלל עמוק 9". התחנה משמשת כבסיס של חקר החלל אשר ברביע גמא, דרך חור התולעת המלאכותי, הסמוך לכוכב הלכת באג'ור, ושל מסחר ומסעות עבור השוכנים בגזרתה. התחנה מנוהלת על ידי צוות משותף של קציני צי הכוכבים והמיליציה הצבאית של באג'ור, והיא נמל הבית עבור מספר מעבורות של צי הכוכבים (מדגם "Runabout"), כמו גם של ספינת החלל "דיפאיינט".

תיאור

חלל עמוק 9, מעל קילומטר קוטרה, מורכב מטבעת חיצונית רחבה לעגינה; טבעת פנימית למגורים, וליבה מרכזית הכוללת את הטיילת, כור ההיתוך ומרכז המבצעים (באנגלית: Operations center; או בקיצור: Ops). שלושה סטים של מגדלי עגינה, המעוקלים הן כלפי מעלה והן כלפי מטה, מפוזרים במרווחים שווים מסביב לטבעת העגינה, ומעניקים לתחנה צורה כדורית. עיצוב זה זהה לזה של תחנת חלל קרדאסית אחרת - "אמפוק נור". במיקומה בסמוך לפיו של חור התולעת (מיקום אליו עוברת התחנה בפרק הבכורה, ובו היא נשארת עד לסיום הסדרה), התחנה נמצאת במרחק של שלוש עד חמש שעות טיסה במעבורת מכוכב הלכת הסמוך באג'ור (או פחות מכך, אם יש צורך, על ידי הנעת מנוע הוורפ בתוך מערכת הכוכבים).

היסטורית התחנה

במקור - תחנת לכרייה וזיקוק קרדאסית, בשם טרוק נור, הנמצאת במסלול היקפי מסביב לכוכב הלכת באג'ור, ואשר נבנתה על ידי עבדים באג'ורנים, תחת שלטון הכיבוש הקרדאסי, בשנת 2351. התחנה הייתה תחת פיקודו של גול דוקאט, המושל הקרדאסי האחרון של באג'ור הכבושה. התחנה ננטשה לקראת סוף הכיבוש הקרדאסי של באג'ור, בשנת 2369; בדרכם החוצה - הקרדאסים הסירו כל דבר בעל ערך מהתחנה.
בשנת 2369, הריבונות על התחנה עברה לידי באג'ור. הממשלה הזמנית הבאג'ורנית ביקשה סיוע מהפדרציה המאוחדת של כוכבי הלכת, וזו שינתה את שם התחנה לחלל עמוק 9 והציבה את קומנדר בנג'מין סיסקו להיות מפקד התחנה. למרות נוכחות הפדרציה, התחנה עדיין כפופה לחוק הבאג'ורני. זמן קצר לאחר שקיבל פיקוד על התחנה, קומנדר סיסקו והצוות שלו גילו את חור התולעת הבאג'ורני - חור תולעת מלאכותי ויציב, המקשר בין רביע אלפא לבין רביע גמא. התחנה הועברה אל פי חור התולעת, על מנת לבסס את טענת באג'ור לריבונות, ובעקבות כך - התחנה הפכה לבעלת חשיבות רבה - מסחרית, מדעית ואסטרטגית.
לאחר המפגש הראשון עם הדומיניון בשנת 2370, שבו ספינת החלל מדגם גלקסיה (Galaxy) אודיסיאה (Odyssey) נהרסה, על ידי שלוש ספינות דומיניון בלבד, ובשל איומים אחרים, הסתבר כי מערכות הנשק וההגנה הנוכחיים של התחנה, שנותרו מתקופת הכיבוש, לא יהיו מספקים. כתוצאה משימוש בעודפים ובחלקים ממוחזרים, יחד עם פריטים חדשים, מערכות הנשק וההגנה של התחנה שודרגו בכבדות. השדרוג כלל התקנתם של משגרי טורפדו על מגדלי העגינה, הגדלת מלאי הטורפדו ל-5000, שיפור מערך הפייזרים, מגינים משופרים בעלי טווח של 300 מ' מסביב לתחנה, ועוד.
שדרוגים אלה שימשו תחילה כנגד הקלינגונים, במתקפתם נגד קרדאסיה בתחילת 2372. בתחילת מלחמת הדומיניון בשלהיי 2373, התחנה אבדה באופן זמני לדומיניון. בתחילת 2374, כוחות הפדרציה והאימפריה הקלינגונית כבשו בחזרה את התחנה, לאחר הקרב על באג'ור.
מלבד מהפיכה צבאית כושלת מצד ארגון מחתרת באג'ורני, כיבוש הדומיניון ותקופה קצרה של היעדרות, משלהיי 2374 ועד תחילת 2375, בנג'מין סיסקו (קפטן מאז 2371) שימש כמפקד של חלל עמוק 9. בשלהיי 2375, בסוף מלחמת הדומיניון, קולונל קירה נריס תפסה את הפיקוד במקומו.

היסטוריה לא-קאנונית

ברומני הסיפור המתמשכים, חלל עמוק 9 נאלצת להשליך לחלל את הליבה, בשל פעולות של כוח מורדים של ג'מהדאר. כאחת מפעולותיו הראשונות כראש אגף המבצעים של התחנה, נוג גורר את "אמפוק נור" אל מיקום התחנה, ומשתמש בליבה הכוח של התחנה השנייה כתחליף. השאריות הנותרות מ-"אמפוק נור" מפורקות לגרוטאות וחלקי חילוף.
מאוחר יותר, נקבע כי אירוע רשמי לכבוד קבלתה של באג'ור כחברה בפדרציה ייערך על חלל עמוק 9. לאור החלת חוקי הפדרציה, קווארק כמעט ופושט את הרגל ונאלץ לסגור את הבר שלו, אולם הנגוס הגדול רום קובע כי שטח הבר ישמש כשגרירות הברית הפרנגית לבאג'ור, וכך הופך את הבר להיות תחת תחופ השיפוט של החוק הפרנגי.
בשנת 2383, כאשר חלל עמוק 9 נמצאת תחת פיקודה של קפטן רו לארן, התחנה נהרסת על ידי צי של ספינות חלל המשתייכות ל"ברית טיפון". לכבודה של התחנה, אנשי באג'ור, מפקדת צי הכוכבים ומועצת הפדרציה הסכימו לבנות תחנה חדשה במערכת הכוכבים הבאג'ורית, בשם: חלל עמוק 9.

אמפוק נור

אמפוק נור היא תחנה-אחות של טרוק נור (חלל עמוק 9), אשר גם היא ננטשה על ידי הקרדאסים. מאחרי ושתי התחנות זהות לחלוטין, מבחינת העיצוב והבנייה שלהן, צוות מ-"חלל עמוק 9", הכולל את צ'יף או'בריאן, נוג, גארק ועוד, מגיע אליה על מנת לחפש אחר חלקי חילוף עבור התחנה שלהם.
בהזדמנות אחרת, אמפוק נור משמשת כשטח ניטראלי לצורך ביצוע חילופי שבויים, בין הדומיניון לבין הפרנגים.

עיצוב

מודל התחנה עוצב ברובו על ידי הרמן צימרמן וריק שטרנבך. ריקרדו דלגאדו, ג'וזף הודג'ס, ניית'ן קראולי, ג'ים מרטין, רוב לגאטו, גארי הוזל, מיכאל אוקודה, והמפיק ריק ברמן תרמו גם הם לעיצוב. את הדגם המיניאטורי ייצר טוני מאינינגר.
במכירה פומבית שנערכה בשנת 2006 על ידי סניף ניו יורק של "כריסטי'ס מלונדון", ה-"hero model" של חלל עמוק 9, כ-1.8 מ' קוטרו, נמכר ב-110 אלף דולר של ארצות הברית.